Sa notte dolorosa

Una fitta de luna sambenosa
che una fitta ’e sindria, unu entu
terribile, una notte ’e ispaventu,
sa notte ’e s’agonia dolorosa.

Sa campagna ispozada e de colore
de piumbu, biancas sas istradas
pedrosas de su monte, abbandonadas
binzas e campos. Solu s’astraore

Falaiat sa terra a indurire
e sa natura fit morta. Eo credei
a sa fin’e su mundu, e isfidei
sa notte tempestosa. E a suffrire

Su frittu, s’apparenzia molesta
de chelu e terra, mind’andei in giru,
cun sa testa piena a deliru
coment’un’imbreagu ind’una festa.

Andei gai no isco cant’ora
finzas ch’idei in palas de su monte
avanzare sa die a front’a fronte
in sa candida lugh’e s’aurora.

Fin calmados sos bentos e su chelu
pustis de tantu tribulu e velenu
torreit giaru limpidu e serenu.
E deo puru intendei su velu

Pesant’e sa tristura allegeridu
e pense’a sa vida novamente.
Torre’a nou a mesu ’e sa zente
da un’isperu noeddu favoridu.